**AIŠKINAMASIS RAŠTAS**

**PRIE KLAIPĖDOS MIESTO SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2011 M. SPALIO 27 D. SPRENDIMO NR. T2-331 „DĖL PREKYBOS IR PASLAUGŲ TEIKIMO KLAIPĖDOS MIESTO VIEŠOSIOSE VIETOSE VIETINĖS RINKLIAVOS NUOSTATŲ IR PREKYBOS IR PASLAUGŲ TEIKIMO KLAIPĖDOS MIESTO VIEŠOSIOSE VIETOSE TVARKOS APRAŠO PATVIRTINIMO“ PAKEITIMO“**

**1. Sprendimo projekto esmė, tikslai ir uždaviniai.**

 Sprendimo projektu siūlome pakeisti Prekybos ir paslaugų teikimo Klaipėdos miesto viešosiose vietose vietinės rinkliavos nuostatus (toliau – Nuostatai) ir papildyti Nuostatų 5 punktą, kuriame nustatyta, kada vietinė rinkliava už prekybą ir paslaugų teikimą Klaipėdos miesto viešosiose vietose netaikoma.

 Sprendimo projektu siūloma papildyti vietinės rinkliavos už prekybą ir paslaugų teikimą lengvatas ir jas taikyti: Klaipėdos miesto savivaldybės etnokultūros centro organizuojamų tarptautinio folkloro festivalio „Parbėg laivelis“, tarptautinio nematerialaus kultūros paveldo festivalio „Lauksnos“, Joninių, Užgavėnių ir Atvelykio švenčių metu, VšĮ „Klaipėdos turizmo ir kultūros informacijos centras“ organizuojamų liaudies amatų, vykstančių atplaukus kruiziniams laivams metu, VšĮ „Klaipėdos šventės“ organizuojamų laivų parado, naujametinių ir šviesų festivalio prekybinių mugių metu.

 **2. Projekto rengimo priežastys ir kuo remiantis parengtas sprendimo projektas.**

Klaipėdos mieste pastaruoju metu didėja renginių, kurių metu pristatomos ir propaguojamos Lietuvos tautinės tradicijos, reprezentuojama Klaipėda ne tik Lietuvos gyventojams, bet ir užsienio svečiams. Viena iš sudedamųjų renginių dalių yra prekybinės mugės, kurių metu verslininkai demonstruoja ir parduoda savos gamybos tautodailės gaminius bei kitas autentiškas prekes. Renginių organizatoriai siekia, kad prekybinėse mugėse dalyvautų daugiau sertifikuotų amatininkų ir tautodailininkų iš visos Lietuvos. Atsižvelgiant į tai, renginių organizatoriai kiekvienais metais kreipiasi į Klaipėdos miesto savivaldybės administraciją (toliau – Administracija), kad organizuojamų renginių metu prekybininkai ir paslaugų teikėjai būtų atleisti nuo vietinės rinkliavos mokėjimo.

Keletą metų iš eilės atskirais tarybos sprendimais yra atleidžiami nuo vietinės rinkliavos Klaipėdos miesto savivaldybės etnokultūros centro organizuojamų renginių („Parbėg laivelis“, Joninių, „Lauksnos“ ) metu prekiaujantys ir teikiantys paslaugas asmenys, VšĮ „Klaipėdos turizmo ir kultūros informacijos centras“ organizuojamų liaudies amatų mugių, atplaukus kruiziniams laivams, metu prekiaujantys ir teikiantys paslaugas asmenys ir VšĮ „Klaipėdos šventės“ organizuojamo renginio (laivų parado) metu prekiaujantys ir teikiantys paslaugas asmenys.

Administracijos Mokesčių skyrius 2019 m. vasario 4 d. raštu Nr. VS-647 informavo, kad iki šiol renginių organizatorių prašymu būdavo rengiami atskiri tarybos sprendimų projektai dėl lengvatų suteikimo ir kiekvienais metais taryba tam pritardavo. Tačiau, įsigaliojus Klaipėdos miesto savivaldybės teikiamos valstybės pagalbos vertinimo, suteiktos valstybės pagalbos ir nereikšmingos (*de minimis*) pagalbos duomenų teikimo registrui tvarkai, kuri patvirtinta Klaipėdos miesto savivaldybės administracijos direktoriaus 2018 m. rugsėjo 20 d. įsakymu Nr. AD1-2262 „Dėl Valstybės pagalbos vertinimo, suteiktos valstybės pagalbos ir nereikšmingos (*de minimis*) pagalbos duomenų teikimo valstybės pagalbos registrui tvarkos aprašo patvirtinimo“, visi vietinės rinkliavos lengvatos gavėjai turi būti identifikuojami, nustatoma jų atitiktis nereikšmingai (*de minimis*) pagalbai gauti ir duomenys apie kiekvienai įmonei (asmeniui) suteiktą lengvatą teikiami valstybės pagalbos registrui. Siekiant užtikrinti nereikšmingos (*de minimis*) pagalbos vertinimo, naudos gavėjų identifikavimo ir registravimo reikalavimus kiekvienas prekybininkas ir paslaugų teikėjas turėtų teikti atskirą prašymą kartu su tinkamumą gauti lengvatą pagrindžiančiais dokumentais. Šios procedūros administracinė našta ir kaštai nebūtų racionalūs atsižvelgiant į pagalbos vertę, nes atskirais atvejais lengvatos suma vienam prekybininkui siekia tik 2,90 Eur.

Šiuo metu Prekybos ir paslaugų teikimo miesto viešosiose vietose vietinės rinkliavos nuostatų, patvirtintų Klaipėdos miesto savivaldybės tarybos 2011 m. spalio 27 d. sprendimu Nr. T2-331 „Dėl Prekybos ir paslaugų teikimo Klaipėdos miesto viešosiose vietose vietinės rinkliavos nuostatų ir Prekybos ir paslaugų teikimo Klaipėdos miesto viešosiose vietose tvarkos aprašo patvirtinimo“, 5 punkte numatyta, kad vietinė rinkliava netaikoma Kaziuko ir kalėdinės mugių, tradicinių liaudies amatų demonstravimo, blusų turgaus metu, prekiaujant laikraščiais, šluotomis, vantomis, prekių ekspozicijoms prie stacionarių prekybos objektų, jeigu jose nevykdoma prekyba ar (ir) neteikiamos paslaugos, teikiant batų valymo, svėrimo, fotografų, menininkų paslaugas.

Atsižvelgiant į Administracijos Mokesčių skyriaus prašymą, Klaipėdos miesto savivaldybės administracijos direktoriaus 2019 m. vasario 27 d. įsakymu Nr. AD1-374 buvo sudaryta darbo grupė tradicinių švenčių ir renginių rėmimo ir skatinimo, netaikant vietinių rinkliavų, tikslingumui ir galimybėms įvertinti. Darbo grupė 2019 m. kovo 6 d. posėdžio metu nutarė siūlyti Savivaldybės tarybai papildyti Nuostatų 5 punktą šventėmis ir renginiais, kurių metu būtų netaikoma vietinė rinkliava už leidimų prekybai ir paslaugų teikimui išdavimą: tarptautinis folkloro festivalis „Parbėg laivelis“, tarptautinis nematerialaus kultūros paveldo festivalis „Lauksnos“, Joninių, Užgavėnių ir Atvelykio šventės, liaudies amatų mugės, vykstančios atplaukus kruiziniams laivams, laivų paradas, naujametiniai renginiai ir šviesų festivalis. Darbo grupės nariai siūlo papildyti Nuostatų 5 punktą, kad vietinės rinkliavos lengvata netaikoma prekybininkams, prekiaujantiems alkoholiniais gėrimais.

 Sprendimo projektas parengtas vadovaujantis Lietuvos Respublikos vietos savivaldos ir Lietuvos Respublikos rinkliavų įstatymų nuostatomis.

 **3. Kokių rezultatų laukiama.**

Papildžius Nuostatų 5 punktą miesto šventėmis ir renginiais, kurių metu nebūtų taikoma vietinė rinkliava už leidimų prekiauti ir teikti paslaugas išdavimą, didėtų šių švenčių ir renginių populiarumas, pagerėtų renginių metu organizuojamų mugių kokybė, šių renginių metu dalyvautų daugiau sertifikuotų amatininkų ir tautodailininkų, taip pat būtų prisidedama prie smulkaus verslo skatinimo, nepažeidžiant nereikšmingos (*de minimis*) pagalbos teikimo reikalavimus, sumažėtų administracinė našta verslininkams, Administracijos darbuotojams ir Savivaldybės tarybai.

  **4. Sprendimo projekto rengimo metu gauti specialistų vertinimai.**

 Sprendimo projektas derintas su Mokesčių, Teisės, Kultūros skyrių specialistais. Neigiamų vertinimų negauta.

 **5**. **Išlaidų sąmatos, skaičiavimai, reikalingi pagrindimai ir paaiškinimai.**

 Savivaldybės tarybos patvirtintuose Nuostatuose masinių renginių metu nustatyti šie vietinės rinkliavos dydžiai:

- prekyba rankdarbiais, tautodailės ar dailės dirbiniais – 2,9 Eur/d.;

- kita prekyba – 7,2 Eur/d.;

- teikiamos paslaugos – 14 Eur/d.

 Mokesčių skyrius pateikė informaciją, kad papildžius Nuostatų 5 punktą kitomis miesto šventėmis ir renginiais, kurių metu nebūtų taikoma vietinė rinkliava už leidimų prekiauti ir teikti paslaugas išdavimą, į savivaldybės biudžetą nebūtų sumokėta vietinės rinkliavos įmokų:

 - tarptautinio folkloro festivalio „Parbėg laivelis“ (vyksta kas antrus metus) metu – nuo 2380 iki 2830 Eur/metus;

 - tarptautinio nematerialaus kultūros paveldo festivalio „Lauksnos“ (vyksta kas antrus metus) – apie 800 Eur/metus;

 - liaudies amatų mugių, atplaukus kruiziniams laivams, metu – nuo 1850 iki 2670 Eur/metus;

 - Atvelykio šventės (dalyvauja apie 10 sertifikuotų amatininkų, tautodailininkų) metu – apie 30 Eur/metus;

 - Užgavėnių šventės (dalyvauja apie 20 sertifikuotų amatininkų, tautodailininkų) metu – apie 58 Eur/metus;

 - šviesų festivalio (apie 50 dalyvių) metu – apie 360 Eur/metus;

 - laivų parado metu – nuo 110 iki 190 Eur/metus;

 - Joninių šventės metu – nuo 460 iki 1160 Eur/metus.

  **6. Lėšų poreikis sprendimo įgyvendinimui.**

 Nėra.

 **7. Galimos teigiamos ar neigiamos sprendimo priėmimo pasekmės.**

 Teigiamos pasekmės – padidės švenčių ir renginių populiarumas, pagerės renginių kokybė, šių renginių metu dalyvaus daugiau sertifikuotų amatininkų ir tautodailininkų, bus prisidedama prie smulkaus verslo skatinimo, sumažėtų administracinė našta verslininkams. Vietinės rinkliavos negavimas į biudžetą bus kompensuojamas didesnio prekybininkų ir paslaugų teikėjų skaičiaus mokamais kitais mokesčiais.

 Neigiamos pasekmės – nebus gaunama maksimaliai apie 8000 Eur vietinės rinkliavos įmokų į savivaldybės biudžetą per metus.

 PRIDEDAMA:

 1. Projekto lyginamasis variantas, 1 lapas;

 2. Klaipėdos miesto savivaldybės administracijos direktoriaus 2019 m. vasario 27 d. įsakymas Nr. AD1-374 „Dėl darbo grupės sudarymo“, 1 lapas;

3. 2019-02-04 rašto Nr. VS-647 kopija, 2 lapai;

4. Darbo grupės 2019-03-04 protokolo Nr. ADM1-80 kopija, 2 lapai;

5. Mokesčių skyriaus pateikti duomenys, 2 lapai.

Licencijų, leidimų ir vartotojų teisių apsaugos skyriaus vedėja Jolanta Uptienė